ชงแก้เกณฑ์กู้บ้านหลังแรกให้ใช้ซ่อมบ้านได้
คลัง เตรียมเสนอครม. แก้ไขเกณฑ์ปล่อยกู้โครงการบ้านหลังแรก ดอกเบี้ย 0% คงที่ 3ปี ให้สามารถกู้ไปซ่อมแซมบ้านได้
22 ธ.ค. 2554

คลัง เตรียมเสนอครม. แก้ไขเกณฑ์ปล่อยกู้โครงการบ้านหลังแรก ดอกเบี้ย 0% คงที่ 3ปี ให้กู้ไปซ่อมแซมบ้านได้ 
นายธีระชัย ภูวนาถนรานุบาล รมว.คลัง เปิดเผยว่า ในการประชุมคณะรัฐมนตรี (ครม.) สัปดาห์หน้า จะเสนอหลายมาตรการช่วยเหลือผู้ที่ได้รับผลกระทบจากปัญหาน้ำท่วม ทั้งมาตรการช่วยเหลือผู้ประกอบการ ที่ต้องการเปลี่ยนเครื่องจักรใหม่ ให้หักค่าเสื่อมได้ 1.25 เท่า จากเดิมหักได้ 1 เท่า โดยในปีแรกจะให้หักได้ 40%  ส่วนที่เหลือให้ทยอยหักใน 4 ปีหลัง ซึ่งจะช่วยผู้ประกอบการประหยัดภาษี หลังจากผ่านความเห็นชอบจากคณะรัฐมนตรี กรมสรรพากรจะชี้แจงรายละเอียดอีกครั้ง




นอกจากนี้ จะเสนอให้แก้ไขเกณฑ์การปล่อยกู้โครงการบ้านหลังแรก วงเงิน 2 หมื่นล้านบาท ดอกเบี้ย 0%  คงที่ 3 ปี ให้สามารถนำมาใช้จ่ายเพื่อซ่อมแซมบ้านได้ เพื่อกระตุ้นการขอกู้ เพราะผลกระทบจากน้ำท่วมทำให้ปล่อยสินเชื่อได้เพียง 1,000 ล้านบาท
พร้อมกันนี้ ยังจะเสนอมาตรการภาษี ที่ให้นำค่าใช้จ่ายซ่อมบ้าน ซ่อมรถยนต์ มาหักลดหย่อนภาษีได้ตามจริง โดยในส่วนบ้านหักลดหย่อนได้ไม่เกิน 1 แสนบาท รถยนต์ไม่เกิน 3 หมื่นบาท จึงขอให้ประชาชนเก็บหลักฐานไว้ เพราะหากผ่านความเห็นชอบจากที่ประชุมคณะรัฐมนตรี จะมีผลบังคับใช้ปีภาษีนี้ ซึ่งผู้ที่ได้รับประโยชน์จะต้องเป็นผู้ที่เสียภาษีเท่านั้น ขณะที่อู่ซ่อมรถยนต์และช่างซ่อมบ้าน กรมสรรพากรกำลังพิจารณาอยู่ว่าต้องอยู่ในระบบภาษีด้วยหรือไม่
รมว.คลัง กล่าวว่า การออกพระราชกำหนดให้ธนาคารแห่งประเทศไทย ปล่อยสินเชื่ออัตราดอกเบี้ยต่ำ หรือ ซอฟท์โลน ยังอยู่ระหว่างพิจารณาวงเงิน และเงื่อนไข แต่จะเร่งให้สถาบันการเงินต่างๆ ปล่อยสินเชื่อที่คณะรัฐมนตรีอนุมัติไปก่อนหน้านี้ รวม 325,000 ล้านบาท
นายธีระชัยกล่าวว่า คลังตั้งเป้าหมายเพิ่มเงินกองทุนหมู่บ้านให้ได้เกินกว่า 50% ภายในปีหน้า ปัจจุบันมีกองทุนหมู่บ้านทั่วประเทศประมาณ 8 หมื่นกองทุน
นายวรวิทย์ ชัยลิมปมนตรี กรรมการผู้จัดการ ธนาคารอาคารสงเคราะห์ หรือ ธอส. บอกว่า เงินกู้โครงการบ้านหลังแรก จะเปิดให้ผู้ประสบภัยน้ำท่วม กู้ไปซ่อมแซมบ้านได้ รายละไม่เกิน 1 แสนบาท ส่วนดอกเบี้ย 0% จะคงที่กี่ปี คณะรัฐมนตรีจะตัดสินใจ